L 173/84
DA
Den Europæiske Unions Tidende
30.6.2022
6.
Derudover kan regionalstøtte kun effektivt fremme eller lette den økonomiske udvikling i støtteberettigede områder, hvis den ydes for at tilskynde til yderligere investeringer eller økonomisk aktivitet i disse områder.
I et stærkt begrænset antal velafgrænsede tilfælde kan disse områder have så alvorlige eller permanente vanskeligheder ved at tiltrække eller fastholde økonomisk aktivitet, at investeringsstøtte måske ikke er nok til, at området kan udvikle sig.
I sådanne tilfælde kan regional investeringsstøtte suppleres med regional driftsstøtte.
7.
I 2019 iværksatte Europa-Kommissionen (Kommissionen) en evaluering af rammerne for regionalstøtte for at vurdere, om retningslinjerne for regionalstøtte stadig var egnede til formålet.
Resultaterne (8) viste, at reglerne i princippet fungerer godt, men at det er nødvendigt med nogle forbedringer for at afspejle den økonomiske udvikling.
I sin vurdering af virkningen af regionalstøtte har Kommissionen desuden mulighed for at inddrage »Den europæiske grønne pagt« (9), »En ny industristrategi for Europa« (10) og »Europas digitale fremtid i støbeskeen« (11), og det kræver visse ændringer af reglerne.
I den forbindelse foretages der også en revision af andre statsstøtteregler, og Kommissionen er særlig opmærksom på anvendelsesområdet for de enkelte tematiske retningslinjer og på mulighederne for eventuelt at kombinere forskellige former for støtte med henblik på den samme investering.
Som sådan kan støtte til initialinvesteringer i nye miljøvenlige teknologier, der bidrager til dekarbonisering af produktionsprocesser i industrien, herunder energiintensive industrier såsom stål, vurderes, afhængigt af deres præcise kendetegn, navnlig i henhold til statsstøttereglerne vedrørende forskning, udvikling og innovation eller miljøbeskyttelse og energi.
Regionalstøtte kan også kombineres med andre former for støtte.
I forbindelse med det samme investeringsprojekt er det f.eks.
muligt at kombinere regionalstøtte med støtte i henhold til statsstøttereglerne for miljøbeskyttelse og energi, hvis det pågældende investeringsprojekt fremmer udviklingen af et støtteberettiget område og samtidig øger miljøbeskyttelsesniveauet i et omfang, der berettiger investeringen eller en del af investeringen til støtte i henhold til de tematiske regler på begge områder, og bestemmelserne i begge regelsæt overholdes.
På denne måde kan EØS-staterne give tilskyndelse til, at begge mål nås på en optimal måde, samtidig med at overkompensation undgås.
[...] (12).
7a.
Tilsynsmyndigheden bemærker, at visse politiske instrumenter og lovbestemmelser, som Kommissionen henviser til, muligvis ikke bliver indarbejdet i EØS-aftalen.
Under hensyntagen til EØS-EFTA-staternes særlige lovgivningsmæssige situation vil Tilsynsmyndigheden med henblik på en ensartet anvendelse af statsstøttereglerne og lige konkurrencevilkår overalt i EØS dog generelt følge de samme principper som i Kommissionens retningslinjer ved vurderingen af regionalstøttens forenelighed med EØS-aftalen *.
Nærværende retningslinjer indeholder derfor henvisninger til EU-lovgivning og politiske dokumenter, som findes i Kommissionens retningslinjer **.
Dette indebærer ikke, at EØS-EFTAstaterne er forpligtet til at overholde lovgivning, der ikke er gennemført i EØS-aftalen.
(8) Se arbejdsdokumentet fra Kommissionens tjenestegrene om resultaterne af kvalitetskontrollen af 30. oktober 2020 — SWD(2020) 257 final.
(9) Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget af 11. december 2019 — COM(2019) 640 final.
(10) Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget af 10. marts 2020 — COM(2020) 102 final.
(11) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget af 19. februar 2020 — COM(2020) 67 final.
(12) [...].
(*) På grundlag af forslaget til Europa-Parlamentets og Rådets forordning om oprettelse af Fonden for Retfærdig Omstilling — COM(2020) 22 final medtog Kommissionen også særlige bestemmelser i sine retningslinjer for at lette støtte inden for rammerne af Fonden for Retfærdig Omstilling (FRO) i overensstemmelse med samhørighedsprincipperne.
Disse bestemmelser er ikke medtaget i nærværende retningslinjer, da det på tidspunktet for deres vedtagelse ikke var tilstrækkeligt klart, hvordan FRO ville blive behandlet inden for rammerne af EØS-aftalen med henblik på at fastsætte betingelser.
Afhængigt af den fremtidige udvikling kan Tilsynsmyn­ digheden overveje at revidere de nuværende retningslinjer vedrørende disse og andre punkter.
(**) En del af teksten er dog udeladt i forhold til Kommissionens retningslinjer.
Disse udeladelser omfatter tekst, der henviser til retsakter og bestemmelser, som ikke er en del af eller ikke findes tilsvarende i EØS-aftalen, og tekst, hvori det som nævnt i den foregående fodnote på nuværende tidspunkt er for uklart, hvilke konsekvenser det pågældende retlige instrument vil få inden for rammerne af EØS-aftalen.
Hvis teksten er blevet udeladt, er den blevet erstattet med [...] som pladsholder.